ועדת הכספים, כנסת 20, פרוטוקול מספר 312, 2016-03-15 11:15

משה גפני: הגדלת תקציב הארכיונים.

משה גפני: חברת הכנסת נורית קורן ואחריה חבר הכנסת מיקי לוי.

נורית קורן: אדוני היושב ראש, תודה לך על קיום הדיון החשוב הזה.

נורית קורן: אני חושבת שאנחנו צריכים להשקיע יותר כסף בנושא של הארכיונים.

נורית קורן: אני מכניסה כאן גם את המוזיאונים.

נורית קורן: אם אנחנו מזלזלים בעבר שלנו, אין לנו עתיד.

נורית קורן: לכן חשוב מאוד שמשרד התרבות יקבע תקציבים, או לתבוע מהאוצר לתת יותר תקציבים לכל הארכיונים כי אחרת הם לא יכולים לשמר את החומרים שיש להם וגם לפעול, דבר שהוא מאוד מאוד חשוב.

נורית קורן: התרבות חשובה בארץ וצריך לשמור עליה למען הדורות הבאים.

נורית קורן: לכן הדיון הזה מאוד חשוב.

נורית קורן: אני מאוד מקווה שנוכל לסייע להם ולהגדיל את התקציב.

מיקי לוי: ראשית, אני מודה לך אדוני על שנענית לפנייתי ואתה מקיים את הדיון הזה בנוגע לתקציב הארכיונים.

מיקי לוי: יושבים כאן נדמה לי כמה מנהלי ארכיונים כמו ארכיון ז'בוטינסקי אבל יש לנו רבים אחרים כמו גנזך האצ"ל, גנזך ההגנה ועוד ועוד ועוד.

משה גפני: גנזך קידוש השם.

מיקי לוי: גנזך קידוש השם הוא במקום ראשון, ואני רציני.

מיקי לוי: הבקשה לקיים את הדיון נולדה מכיוון שהרבה פניות ממנהלי ארכיונים הגיעו לשולחני.

מיקי לוי: הטענה המרכזית הייתה שהם לא יכולים להמשיך לחיות והם לא יכולים לשמור על כל אותן תעודות היסטוריות שניתנו להם למשמרת למען הדורות הבאים.

מיקי לוי: השחיקה בתקציבים כדי לתעד את העשייה ההיסטורית והתרבותית של מדינת ישראל גורמת לכך שהם לא יעמדו במטלות שעומדות בפניהם.

מיקי לוי: בשנת התקציב 2016 התקציב שלהם עמד על שמונה מיליון ו-200 אלף שקלים בלבד.

מיקי לוי: זה תקציב שמיועד לכל הארכיונים ובוודאי שהוא אינו מספיק.

מיקי לוי: מכיוון שבמשרד האוצר רק בחודשיים הראשונים – ואני גאה בכך כי זה היה חלק אותו תרמתי – יש גבייה עודפת של 1.6 מיליארד שקלים בנוסף לגבייה עודפת של תשעה מיליארד שקלים בשנת התקציב 2015, זה אומר שיש מהיכן לעזור ולתת כסף לאותם ארכיונים.

מיקי לוי: יש עוד משהו שאני רוצה להפנות את תשומת הלב אליו.

מיקי לוי: כל הנושא הזה נמצא תחת משרדה של השרה רגב שגם כך המשרד שלה הוא לא מהגדולים שיש ואינו עשיר בתקציבים, ואני באמת מבין את הקושי שלה לתקצב את הנושא יותר, אבל כשאתה מחפש ודורש, יש עוד 600 מיליון שקלים ממשרדו של השר אלקין לשמירת מורשת.

מיקי לוי: השאלה מה ניתן ממשרדו של השר אלקין לשמירת מורשת לעניין הזה.

מיקי לוי: אני מבקש שבסוף ההליך של הדיון שאישרת אותו כאן, תצא איזושהי קריאה מאת חברי הוועדה ומטעמו של יושב ראש הוועדה לראות איך אנחנו לא הורסים אלא משמרים את ההיסטוריה והתרבות של מדינת ישראל למען הדורות הבאים.

מיקי לוי: תודה.

מכלוף מיקי זוהר: אדוני, אני הגעתי לכאן מהיכרות אישית עם ארכיון מסוים בו ביקרתי והוא גם חלק ממנהיגיה של המפלגה בה אני חבר, מפלגת הליכוד, מכון ז'בוטינסקי.

מכלוף מיקי זוהר: ראיתי מקום עם המון פוטנציאל, עם רצון עז לפתח ולשמור ולטפח מורשת אבל עם היעדר תקציבים.

מכלוף מיקי זוהר: אני מניח שזאת דוגמה טובה שמתאימה להמון ארכיונים ברחבי הארץ כאשר יש כוונות ורצון טוב לתעד את העבר ולשמור את ההיסטוריה שלנו כעם אבל היעדר התקציבים מונע מהאנשים הטובים האלה לעשות את מלאכתם.

מכלוף מיקי זוהר: אמרה את זה נורית בצורה הכי מדויקת.

מכלוף מיקי זוהר: אם אנחנו לא ננציח את העבר, אנחנו לא נוכל לשמור את ההווה ולהבטיח את העתיד כי העבר שלנו והמורשת שלנו, של עם ישראל, של מנהיגיה של מדינת ישראל ושל העם הזה, זה דבר בעל ערך עליון.

מכלוף מיקי זוהר: לכן אני מקווה שבאמת, כפי שאמר חברי חבר הכנסת מיקי לוי, מסקנות הוועדה יהיו להמליץ גם לשר הקליטה, גם לשרת התרבות והספורט וגם למשרד האוצר, להקצות לנושא הזה תקציב ראוי כדי שנוכל באמת להמשיך ולעשות את העבודה הברוכה הזאת במסגרות השונות ולא משנה כרגע באיזו מסגרת מדובר.

אורלי לוי אבקסיס: לא נותר לי אלא להסכים עם החברים.

אורלי לוי אבקסיס: אני בכוונה לא מתייחסת לארכיונים קיימים ומתקשים אלא אני רוצה להביא דוגמה אחרת.

אורלי לוי אבקסיס: הייתה כתבה על נתן יונתן ועל היורשים.

אורלי לוי אבקסיס: באיזשהו שלב באה אותה מאומצת שקיבלה לידיה את כל הכתובים, את כל היצירות, ואמרה שהיא רוצה להעביר את החדר כפי שהוא עם כל ההיסטוריה ועם כל כתבי היד המקוריים וכדומה כי היא לא יודעת לנהל והיא לא יודעת מה לעשות עם זה, אבל אולי כדאי שזה יישאר והיא רוצה לתרום את זה לדורות הבאים.

אורלי לוי אבקסיס: לצערנו הרב, אולי מזה אנחנו יכולים להסיק מה מצב הארכיונים במדינת ישראל כי לא היה מי שירים את הכפפה.

אורלי לוי אבקסיס: לא היה מי שייקח וינהל את הדבר הזה.

אורלי לוי אבקסיס: הפחד הגדול, וכך היא אומרת, שמחר-מחרתיים הדברים האלה יתגלגלו לרחוב או למקומות אחרים ולא יהיו נחלתם של הכלל, מה שבעצם רצה המשורר נתן יונתן.

אורלי לוי אבקסיס: זאת דוגמה אחת שהיא מנותקת מהפוליטיקה.

אורלי לוי אבקסיס: בכוונה לא רציתי להביא דוגמאות אחרות למרות שגדלנו על ז'בוטינסקי והתחנכנו עליו ואנחנו מצטטים את חמשת ה-ממים וכדומה.

אורלי לוי אבקסיס: אבל יש כאן שאלה שהיא שאלה שהיא מה זכות הציבור, מה חובתנו כלפי הציבור ומה אנחנו עושים כדי להבטיח שלא רק אנחנו אלא גם הילדים יוכלו ליהנות מאותם דברים ואיך אנחנו משמרים אותם.

אורלי לוי אבקסיס: אני מודה לך על קיום הדיון.

אורלי לוי אבקסיס: יכול להיות שנוכל לעשות איגום משאבים מכמה משרדים כי אני בטוחה גם משרד החינוך והמשרדים האחרים, יש גם בהם תקציבים.

אורלי לוי אבקסיס: אולי איגום המשאבים הזה יבטיח שנוכל לשמר.

נורית קורן: אם נעשה את זה, צריך להכניס גם את המוזיאונים כי ראיתי שגם למוזיאונים אין תקצוב מספיק.

נורית קורן: יכול להיות שאולי אנחנו צריכים בחקיקה לעשות את זה.

משה גפני: לפני חקיקה.

משה גפני: אנחנו מדברים על כסף ואולי נוכל להביא אותו.

אורלי לוי אבקסיס: כמה עולה להחזיק ארכיון?

אורלי לוי אבקסיס: מה העלויות?

מיקי לוי: נמצאים כאן נציגי הארכיונים.

משה גפני: יש הצעת חוק שהייתה אמורה לעלות היום בנושא של פטור מארנונה לארכיון ציבורי אבל המציעה לא כאן ולכן הוא כנראה יבוא בימים הקרובים למרות שרציתי שהוא יבוא היום.

משה גפני: לפני שמדברים נציגי הארכיונים אני רוצה להגיד שאנחנו עם שאצלנו הזיכרון הוא אחד מהדברים המרכזיים על פיו אנחנו חיים.

משה גפני: זיכרון ליציאת מצרים, זיכרון למעשה בראשית, התורה, הכול נעשה בזיכרון.

משה גפני: אנחנו מחנכים את הילדים שלנו על זיכרון.

משה גפני: פסח, מה שאנחנו הולכים לעשות בעזרת השם.

אורלי לוי אבקסיס: אלפיים שנות גלות ללא הזיכרון, ובשנה הבאה בירושלים, אנשים לא ידעו.

משה גפני: לכן אנחנו גם עם שיודע לשרוד את הצרות הכי קשות.

משה גפני: אנחנו בנויים על הזיכרון והזיכרון הוא חלק מההוויה שלנו.

משה גפני: זיכרון ליציאת מצרים, נותן לנו חוקים אותם אנחנו היום מקיימים.

משה גפני: אותו דבר לגבי כל דבר אחר.

משה גפני: אנחנו עם שבנוי על זיכרון שהוא גם חלק מהבעיה היום יומית שלנו.

משה גפני: אנחנו לא רק מתרפקים על העבר וזהו, אלא אנחנו מתרגמים את זה לשפת המעשה.

משה גפני: מדינה שלא נותנת מספיק לעניין הזה, יש לה חיסרון אבל תכף נשמע ואולי נתקדם עם זה.

משה גפני: אני הולך לפי הסדר.

<יוסי אחימאיר: היושב ראש, אני מודה לך על עצם הדיון ועל התמיכה המתמשכת שלך בנושא שלנו.

<יוסי אחימאיר: אני מודה לחברי הכנסת המשתתפים ויזמו את הדיון, למיקי לוי שהוא מיוזמי ההצעה ולנורית קורן, ולשני חברי הכנסת שמשתתפים בדיון, אורלי לוי אבקסיס ומיקי זוהר ידידי האישי.

<יוסי אחימאיר: נאמרו כאן דברי אלוהים חיים.

<יוסי אחימאיר: כל מה שאמרתם, אנחנו רק יכולים לברך עליהם.

<יוסי אחימאיר: אני כאן מדבר, וידברו גם חבריי, אנחנו נציגי הארכיון המרכזי לתולדות העם היהודי, מכון ז'בוטינסקי, משואה, יד לחברי תנועת הנוער הציוני, גנזך קידוש השם, מכון לתיעוד ומחקר, אגודת הסופרים העבריים, גנזים, יד חיים ויצמן, ארכיון ומוזיאון לתיאטרון על שם גור, חבצלת, ארכיון יד יערי, קובנר, טבנקין.

<יוסי אחימאיר: כפי שאתם רואים, זה מגוון של ארכיונים, ארכיונים ציבוריים, ארכיונים שעוסקים בהיסטוריה ובמורשת של העם היהודי, של התנועה הציונית ושל המורשת היהודית ומימין ומשמאל, חרדים וחילוניים.

<יוסי אחימאיר: מה שמשותף לכולנו זה שאנחנו חיים מתקציבים מוגבלים ואנחנו מופקדים על המורשת ועל כל החומר התיעודי החשוב של מדינת ישראל, של עם ישראל, עם תקציבים מוגבלים שבקושי מאפשרים לנו לשמור על הדברים האלה.

<יוסי אחימאיר: אנחנו חייבים תקציבים לצורך שימור החומר הזה, איסופו, הצלתו וגם לצורך סריקתו והנגשתו אחר כך לציבור.

משה גפני: לציבור ולנוער.

<יוסי אחימאיר: לדורות העתיד, כדי שהדברים שאתה אמרת, היושב ראש, באמת יצאו מהכוח אל הפועל.

<יוסי אחימאיר: אנחנו נהנים מתקציב, כפי שאמר חבר הכנסת לוי, של 8.2 מיליון שקלים שמתקבלים ממינהל התרבות ואנחנו מבקשים שלפחות תעזרו לנו להכפיל את התקציב הזה.

<יוסי אחימאיר: כולנו עמותות ללא כוונת רווח אלא למטרה חינוכית, תרבותית, היסטורית שיש שלה חשיבות עצומה גם בימים אלה.

<יוסי אחימאיר: אנחנו מדברים על תקציבים קטנים שיעזרו לנו להוציא מהכוח אל הפועל את המשימות החשובות עליהן אנחנו מופקדים.

משה גפני: יש כאן מישהו מהאוצר?

מיקי לוי: זה לא חוק.

מיקי לוי: אלה לא עניינים פיסקליים.

משה גפני: מי נמצא כאן מהממשלה?

<מיכל נחמיאס אדר: אני ממשרד ירושלים ומורשת של השר אלקין.

<נעמי אלדובי: אני מארכיון המדינה, יועצת משפטית.

אורלי לוי אבקסיס: משרד התרבות והספורט לא נמצא כאן?

משה גפני: לא.

<טמיר כהן: הוא הוזמן.

<יוסי אחימאיר: אני מחזיק כאן חוברת של בית מכירות, במקרה זה קדם אבל יש כמה וכמה בתי מכירות.

<יוסי אחימאיר: אם אתם מדפדפים - זה חומר שיוצא למכירה פומבית לציבור – אתם רואים כאן אוצרות, מכתבים של בן גוריון, של הרצל, של רבין, של בגין, של ז'בוטינסקי והם עומדים למכירה.

מיקי לוי: ואין לכם כסף לקנות אותם.

<יוסי אחימאיר: כל אחד, מחיר התחלתי של 500 דולר.

<יוסי אחימאיר: רבותיי, את החומר הזה צריך להציל.

<יוסי אחימאיר: אמנם הם טוענים שאם זה לא היה אצלם, זה היה הולך לזבל או לחוץ לארץ והרבה חומרים הולכים לחוץ לארץ.

אורלי לוי אבקסיס: של מי זה?

<יוסי אחימאיר: בית מכירות קדם בירושלים.

<יוסי אחימאיר: מי שרוצה לעיין בחוברת, תראו שיש כאן אוצרות.

<יוסי אחימאיר: זה יפה כשלעצמו, אבל כל החומר הזה מתפזר לכל מיני מקומות ולכל מיני בעלי ממון ויוצא מחזקת המדינה ומחזקת הנגשת הציבור לעניין הזה.

<יוסי אחימאיר: גם לצורך זה אנחנו צריכים כסף, בחלקו כדי לרכוש במחירים סבירים את החומרים האלה.

<יוסי אחימאיר: אגב, חלקם גם חומרים שנגנבים מארכיונים בגלל אמצעי השמירה הלא יעילים שעולים הרבה, וגם זה חלק מהעניין עליו אנחנו מדברים.

מיקי לוי: במשרד של אלקין יש 600 מיליון שקלים.

משה גפני: רגע.

משה גפני: מי עוד רוצה לדבר?

משה גפני: לפני כן אני רוצה לומר שהישיבה לא הולכת להסתיים היום.

משה גפני: אני מבקש להודיע לאנשים במשרד האוצר ובמשרד התרבות, המשרדים שהוזמנו ולא הגיעו, שבמשך חודשיים הם לא יבואו לכאן.

משה גפני: יבואו, לא ניתן להם רשות דיבור.

משה גפני: אני מבקש לפנות לממונים עליהם.

משה גפני: עם כל הכבוד, מתקיים כאן דיון והוא כנראה ימשיך להתקיים בימים הקרובים כי אני הולך להביא את החוק.

משה גפני: אני מבקש שיבואו אנשים מוסמכים כדי לתת תשובות על גובה התקציב, ואם לא, בסדר, בלאו הכי אני מנהל אתם מלחמות, אז תהיה עוד מלחמה.

מכלוף מיקי זוהר: גם אני מנהל אתם מלחמה.

משה גפני: ביחד.

משה גפני: לא אמרתי שאני מנהל לבד.

משה גפני: הפקידים לא מגיעים.

אורלי לוי אבקסיס: זאת שערורייה.

משה גפני: זה מראה את ההתייחסות לארכיונים.

אורלי לוי אבקסיס: גם כשהם מגיעים, הם לא עושים שיעורי בית.

משה גפני: לבוא ולדווח כמה כסף יש בכל משרד, גם זה לא.

<דוד סקולסקי: קשה להוסיף אחרי הדברים שנאמרו.

<דוד סקולסקי: רציתי להודות ליושב ראש ולכל החברים שהתבטאו לפני והציגו את התמונה.

<דוד סקולסקי: אני כואב ודואב כמה ארכיונים שהוצעו לנו, לגנזך קידוש השם, לרכוש אותם והם ברחו לחוץ לארץ לאספנים ולאנשים שיש להם כסף שרכשו אותם ולא נשארו אצלנו בגלל חוסר תקציב.

<דוד סקולסקי: זה דבר ממש משווע.

<דוד סקולסקי: דברים שיכלו העשיר את אוצרות הרוח של עם ישראל ושיהיו נגישים לכל ילד, לא נמצאים אצלנו.

<דוד סקולסקי: היושב ראש הזכיר קודם את הזיכרון.

<דוד סקולסקי: חכמנו מספרים שרבנו הקדוש, רבי יהודה הנשיא, פעם חש במעיו והוא שאל האם יודע מישהו איזו תרופה יכולה לעזור לו.

<דוד סקולסקי: אמרו לו שיין תפוחים בן שבעים שנים, יכול להועיל לו.

<דוד סקולסקי: היכן משיגים יין תפוחים?

<דוד סקולסקי: עשו מכרז לברר היכן משיגים יין תפוחים בן שבעים שנים ואז מצאו את זה אצל גוי אחד שהיה לו יין תפוחים בן שבעים שנים.

<דוד סקולסקי: שתה הרב והתרפא ואמר: ברוך שמסר עולמו לשומרים.

<דוד סקולסקי: מה זה נקרא ברוך שמסר עולמו לשומרים?

<דוד סקולסקי: אם בן אדם משמר דבר, הדבר הזה מציף את עצמו ועוזר לדורות הבאים.

<דוד סקולסקי: המטרה של כל הארכיונים, מלבד איסוף החומר, מלבד שימור החומר, היא גם ההנגשה.

<דוד סקולסקי: בגלל ההנגשה שאנחנו נצטווינו על ידי הקריטריונים החדשים של הארכיונים, זה הכניס אותנו להוצאות כפולות ומכופלות.

<דוד סקולסקי: לא רק שאנחנו לא יכולים לשמר את הקיים אלא מטילים עלינו תפקידים ואלה דברים חשובים מאוד.

<דוד סקולסקי: הרצון שזה יהיה מונגש לציבור בצורה הכי נאותה, אין לי שום ספק שזה דבר חשוב מאוד אבל צריך לתת לנו את האפשרות.

משה גפני: צריך לתקצב את זה.

<דוד סקולסקי: גם אם יכפילו את התקציב כפי שכאן אמרו, זה עוד רחוק מלספק אבל לפחות יהיו לנו אפשרויות.

<דוד סקולסקי: גם כעת עומד בפנינו ארכיון אותו אנחנו מעוניינים לרכוש לטובת עם ישראל וידינו קצרה.

<דוד סקולסקי: אם יוסיפו כאן תקציב, זה יעזור לנו מאוד.

אורלי לוי אבקסיס: היום התפרסם בעיתון לגבי מטיילת - אני בכוונה לוקחת את זה למקום הזה – שהיא הסתובבה בשבילי הארץ ומצאה מטבע זהב.

אורלי לוי אבקסיס: על פי החוק, היא צריכה להעביר את זה לרשות העתיקות.

<קריאה: היא העבירה.

אורלי לוי אבקסיס: העבירה.

אורלי לוי אבקסיס: בנושאים הללו, על עתיקות אנחנו יודעים, וטוב שכך, כי זה גם משמר את ההיסטוריה, את ההיסטוריה היהודית ואת חזקתנו כאן, אבל בנושאים אחרים, למשל כמו הארכיונים, אין חוק.

משה גפני: נכון.

אורלי לוי אבקסיס: אין העברה של הדברים.

משה גפני: אפשר בכסף לסחור בזה.

משה גפני: בעתיקות לא.

מיקי לוי: אם זה היה הולך לשוק הפרטי, הארכיונים או רשות העתיקות הייתה צריכה לקנות את זה.

אורלי לוי אבקסיס: לכן אני אומרת שכאן בעצם אנחנו די חשפנו אותם לכוחות שוק מסוימים בלי הגנה, בלי רשת ביטחון וגם הציבור לא מודע למה שיש לו.

אורלי לוי אבקסיס: אולי צריך לעשות פעם אחת סדר בנושא.

<דוד אמיתי: מנהל ארכיון השומר הצעיר, יד יערי, וסגן יושב ראש האיגוד הישראלי לארכיונאיות ולמידע.

<דוד אמיתי: אני קודם כל רוצה לברך את חברי הכנסת משמאל ומימין שיזמו את הדיון.

משה גפני: היכן נמצא הארכיון שלכם?

<דוד אמיתי: בגבעת חביבה.

<דוד אמיתי: זה ארכיון שנוסד ב-1937 ויחד עם יד טבנקין אנחנו הארכיונים המרכזיים של התנועה הקיבוצית ותנועות הנוער.

<דוד אמיתי: אני רוצה להוסיף על דברי קודמיי שציינו בצדק את המצוקה התקציבית.

<דוד אמיתי: צריך להבין שמצד אחד אנחנו סוג של יתומים, אין לנו אפילו יחידה עצמאית שמטפלת בנו במינהל התרבות ומצד שני אפשר לומר שעיני כל הארץ נשואות אלינו.

<דוד אמיתי: אין ספר, סדרת טלוויזיה, סרט, מאמר בעיתון, כל מה שאתם קוראים, כל מה שחברת הכנסת אבקסיס ציטטה והכתבים האלה אצלנו הם על בסיס שבועי.

<דוד אמיתי: כלומר, מצד אחד אין לנו את האמצעים לשמר את החומרים, אין לנו את המשאבים להכין כוח אדם שיתמודד גם עם האתגרים של העידן הדיגיטלי, ומצד שני אנחנו נדרשים, ואנחנו עושים את זה באהבה גדולה, לשמר את המורשת התרבותית, החברתית, האתנית, המשפטית, את כל האספקטים ולתת את השירות.

<דוד אמיתי: בלעדינו התרבות בארץ תהיה חסרה אחת הרגליים הכי מרכזיות שלה.

<יונה פריטל: רק להודות ולהוסיף שהתחזוקה, על מנת להחזיק את החומרים לאורך ימים – אתה דיברת על שבעים שנים של יין התפוחים – אנחנו מדברים על מחויבות שלנו, על השליחות של כולנו לשמור את החומרים האלה במשך דורות רבים.

<יונה פריטל: התחזוקה להחזיק חומרים כאלה היא לא תיאמן מבחינת עלויות שצריך על בקרת אקלים, ועוד מעבר למחשוב ולכל השאר.

<יונה פריטל: כדי לשמר את החומרים האלה, אני יכולה להגיד לכם כמנכ"לית וכגזברית של יד טבנקין, שלפני שאני פוקחת את עיניי אני יודעת שכבר על חשמל ובקרת אקלים יצאו עשרות אלפי שקלים וזה עוד לפני שהזזנו עובד אחד או שמנו סריקה של נייר אחד באינטרנט.

<יונה פריטל: זה פשוט לא יאמן.

<יונה פריטל: העלויות הן אדירות.

<יונה פריטל: אנחנו פשוט קורסים.

<יונה פריטל: הסיפור הזה ייגמר.

<יונה פריטל: לא נוכל להחזיק אותו.

<יוחאי בן גדליה: הארכיון המרכזי לתולדות העם היהודי.

משה גפני: היכן אתם יושבים?

<יוחאי בן גדליה: בירושלים, בביתנים בשיפולי האוניברסיטה העברית למרות שאנחנו לא חלק מהאוניברסיטה.

<יוחאי בן גדליה: אנחנו גופים שהתקציב הכולל שלנו הוא מאוד נמוך, בניגוד להרבה מאוד גופים אחרים שנתמכים על ידי משרד התרבות.

<יוחאי בן גדליה: אנחנו לא גובים דמי כניסה והתקציב של כל הארכיונים לא מגיע לתקציב של תיאטרון בינוני ועינינו לא צרה בהם.

<יוחאי בן גדליה: אנחנו עדיין פתוחים לציבור הרחב חינם אין כסף.

<יוחאי בן גדליה: לא רק שאיננו יכולים לרכוש אוספים אלא לא מזמן הציעו לי אוסף מאוד גדול של ארגון מסוים בחוץ לארץ ואמרו לי שאקח אותו חינם אין כסף אבל עלויות ההובלה, להעביר את זה בתנאים נאותים, אחסון הולם וכמובן כוח האדם שמושקע בסידור החומר, נאלצתי להמליץ להם להפקיד את זה אצל קולגות בחוץ לארץ, גם גופים חשובים אבל ארכיון של גוף שפעל למען יציאת יהודי ברית המועצות באותן שנים, גוף שהיינו שמחים שהארכיון שלו יהיה בארץ ישראל אבל ככל הנראה הוא יישאר בניו יורק, וחבל.

מיקי לוי: למרות שהוא ניתן בחינם.

<נעמי אלדובי: לדברים שאמרה חברת הכנסת.

<נעמי אלדובי: אני היועצת המשפטית של ארכיון המדינה.

<נעמי אלדובי: לעניין האמירה שאין חוק - קיים חוק ארכיונים שלפיו יש חובת הפקדה של כל חומר ממלכתי בארכיון המדינה.

אורלי לוי אבקסיס: אם יש חוק כזה, תסבירי לי איך יוצאת חוברת מכירה כזאת.

<נעמי אלדובי: שאלה מצוינת.

אורלי לוי אבקסיס: אם כן, זאת עבירה על החוק.

אורלי לוי אבקסיס: אם יש חובת הפקדה ויוצאת חוברת כזאת של מכירה פומבית, לכו תחרימו להם.

אורלי לוי אבקסיס: אתם יודעים מי המוכרים.

<נעמי אלדובי: אנחנו עושים את זה נכון להיום בשני מקרים.

<נעמי אלדובי: יש מקרה שגם פורסם בתקשורת לגבי מגילת העצמאות.

<נעמי אלדובי: טיוטות מוקדמות של מגילת העצמאות שבדיוק בית המכירות הזה פרסם למכירה וכרגע יצא צו מניעה זמני.

מיקי לוי: כמה הם ביקשו על מגילת העצמאות?

מיקי לוי: היא האורגינלית?

<נעמי אלדובי: אלה טיוטות ראשונות של המגילה.

<יוחאי בן גדליה: אבל את הדגל של אקסודוס לא הצלחתם לעצור.

מיקי לוי: גם הטיוטה חשובה מאוד.

מיקי לוי: כמה הם רוצים על זה?

<יוחאי בן גדליה: אני חושב שהסכום הוא רבע מיליון.

<נעמי אלדובי: מאות דולרים.

<יוסי אחימאיר: עולה הגרדום הראשון שלמה בן יוסף, ארבע מילים, 10,000 דולר.

<יוסי אחימאיר: זה כנראה נגנב מהארכיון שלנו משום שאין לנו תקציב לבקרה אלקטרונית על חדר העיון.

<יוסי אחימאיר: פתק של בן יוסף.

<יוסי אחימאיר: זה מראה את החשיבות של הפתק וגם את חשיבותו האספנית.

<נעמי אלדובי: לעניין חומרים של נתן יונתן.

<נעמי אלדובי: יש אפשרות להפקיד – זאת לא חובת הפקדה - בארכיון המדינה גם חומרים בעלי ערך היסטורי מחקרי אחר בתנאים של הארכיון.

<נעמי אלדובי: יש אפשרות כזאת כדי שהם יישמרו.

אורלי לוי אבקסיס: וזה יהיה פתוח לציבור?

<נעמי אלדובי: ודאי.

משה גפני: אני לא מסיים את הדיון הזה.

משה גפני: אני מבקש לבדוק את מה שאמרתי קודם.

משה גפני: אני רוצה לדעת למה לא הגיעו הנציגים.

<יוסי אחימאיר: ברשותך, אני רוצה לעשות חסד עם שרת התרבות שיחד אתך, היושב ראש, הצלחתם להעביר לנו איזושהי תוספת לשנה הזאת ולשנה הבאה אבל זה אד-הוק.

<יוסי אחימאיר: זאת תוספת שמקלה אבל לא על זה מדובר.

<יוסי אחימאיר: מדובר על משהו של הגדלת בסיס התקציב לארכיונים.

<יוסי אחימאיר: אני רוצה להודות לך.

משה גפני: על הדבר הזה לא הייתי עושה דיון בוועדה.

משה גפני: אני חושב שצריך התייחסות שונה בכל העניין הזה.

משה גפני: אני רציתי שיהיו כאן

משה גפני: נציגי המשרדים ואני אבקש שיהיו נציגים בכירים ביותר.

משה גפני: אולי אני אעשה את הישיבה הזאת יחד עם שרת התרבות.

משה גפני: על כל פנים, אני לוקח את העניין ברצינות.

משה גפני: אני לא מסיים את הדיון הזה אלא אני אביא גם את החוק של הפטור מארנונה באותה עת.

משה גפני: אני אבקש מהמשרדים, אם יתברר שזאת הזנחה של הנושא, שלא יבואו לכאן לוועדה.

משה גפני: אנחנו לא נשלים עם המציאות הזאת.

משה גפני: הדיון הבא יהיה דיון בו אנחנו נדבר על שינוי בתקצוב באופן אמיתי ולא בתוספות שאפשר לתת מפעם לפעם.

משה גפני: זה לא פותר את הבעיה וגם אי אפשר להחזיק כך את המוסדות הללו שהם מוסדות חשובים.

משה גפני: אני מודה לכם על ההשתתפות.

משה גפני: אנחנו נמשיך בעזרת השם את הדיון הזה ואנחנו נודיע לכם על המועד של הדיון הבא.

משה גפני: תודה רבה.